dr. Farkas Alexandra

Különös adózási módok

az áfa rendszerében

Kiadja a

Wolters Kluwer Kft.

Budapest, 2015

1117 Budapest, Prielle Kornélia u. 21–35.

Telefon: (40) 464-565, +36 (1) 464-5656

Fax: +36 (1) 464-5657

e-mail: info@wolterskluwer.hu

www.wolterskluwer.hu

Felelős vezető: Tóth Gábor, a Wolters Kluwer Kft. ügyvezetője

Kiadásért felelős: Fehér Nóra

A kiadványok szerkesztéséért felelős: dr. Szabó Marianna

Felelős szerkesztő: dr. Farkas Katalin

Műszaki kiemelt főmunkatárs: Schuller Krisztina

Műszaki szerkesztők: Kerek Imréné, Szász Zoltán

Fedélterv és tördelés: Wolters Kluwer Kft. DTP-csoport

ISBN: 978 963 295 463 9

Termékkód: YEB1579

Kiadványaink megtekinthetőek és megvásárolhatóak szakkönyvesboltunkban a Kiadó címén, továbbá a www.complex.hu portálon.

Minden jog fenntartva, beleértve a sokszorosítás és a műbővített, illetve rövidített változatának kiadási jogát is.

A Kiadó írásbeli hozzájárulása nélkül sem a teljes mű, sem annak bármely része semmiféle formában (fotokópia, mikrofilm vagy más hordozó) nem sok szorosítható.

dr. Farkas Alexandra

Különös adózási módok

az áfa rendszerében

KISKÖNYVTÁR AZ ÁFÁRÓL 5.

Szerző:

dr. Farkas Alexandra

Kézirat lezárva:

2015. január 20.

© dr. Farkas Alexandra, Budapest, 2015

© Wolters Kluwer Kft., Budapest, 2015

A Wolters Kluwer Kft. az 1795-ben alapított Magyar Könyvkiadók és Könyvterjesztők Egyesülésének a tagja.

Jogszabályok rövidítései

Héa-irányelv

a közös hozzáadottértékadó-rendszerről szóló 2006/112/EK tanácsi irányelv

Áfa tv.                  

az általános forgalmi adóról szóló 2007. évi CXXVII. törvény

1992-es Áfa tv.

az általános forgalmi adóról szóló 1992. évi LXXIV. törvény

Art.

az adózás rendjéről szóló 2003. évi XCII. törvény

Kkv.

a kis- és középvállalkozásokról, fejlődésük támogatásáról szóló 2004. évi XXXVI. törvény

Számla-rendelet

a számla és a nyugta adóigazgatási azonosításáról, valamint az elektronikus formában megőrzött számlák adóhatósági ellenőrzéséről szóló 23/2014. (VI. 30.) NGM rendelet

I. Bevezetés

Az Áfa tv. tartalmaz olyan különleges esetköröket, amelyek során az ügylet számlázása, illetve áfakezelése nem az általános szabályok szerint minősül. Ezeknél az eseteknél az adó mértékében vagy az adó alapjának meghatározásában vagy az adófizetési kötelezettség keletkezési időpontja tekintetében találunk különös szabályokat.

Ilyen különleges esetkörök az alábbiak:

– az alanyi adómentesség,

– az utazásszervezési árrésadózás,

– használt ingóságok árrésadózása,

– a mezőgazdasági különös adózási jogállás,

– a pénzforgalmi szemléletben történő áfafizetés.

Abban az esetben, ha az adó megállapításának a felsoroltak közül valamely különleges módjával találkozunk, akkor az annak alapján teljesülő ügylet áfarendszeren belüli kezelése, valamint számlázása során elsősorban az érintett különös adózási módra vonatkozó, jelen kiadványban ismertetésre kerülő különös szabályokat kell alkalmazni, és csak kivételes esetekben kerül sor az Áfa tv. általános szabályainak alkalmazására (például, ha az adott különös adózási módra vonatkozó szabályrendszer nem tartalmaz egy adott kérdéskörben speciális rendelkezést, vagy ha az adott különös adózási módra vonatkozó szabályrendszer kifejezetten elrendeli az általános szabályok alkalmazását).

E kiadványban az egyes különös adózási módok ismertetésénél nem csak a különös szabályokra térünk ki, hanem annak érdekében, hogy teljes egészében láthassuk, hogyan működik az áfa ezeken a speciális területeken, ahol szükséges, az általános áfaszabályokat is ismertetjük (mint például a mezőgazdasági különös adózásnál, ahol az általános és a különös szabályrendszer egymás melletti vizsgálatával könnyebben megérthetjük ezen adózási mód lényegét).

Kiadványunk az elméleti szabályanyag ismertetésén túl számos gyakorlati példát is tartalmaz, amelyek segítik az adózókat a mindennapokban a jogalkalmazásban.

II. Az adó megállapításának különleges módjai

1. Az alanyi adómentesség

Az alanyi adómentesség az általános forgalmi adó rendszerében egy olyan speciális mentes státusz, amely kifejezetten az adóalany személyéhez, és nem az általa végzett tevékenységhez kötődik. Ez azt jelenti, hogy egy alanyi adómentes adóalany által végzett valamennyi ügylet főszabályként adómentes körbe tartozik, tekintet nélkül az adott tevékenység jellegére.

Az alanyi adómentességre vonatkozó speciális szabályokat az Áfa tv. XIII. fejezete tartalmazza.

1.1. Az alanyi adómentesség bejelentése

Az alanyi adómentesség választáson alapul, ami azt jelenti, hogy az adóalany csak abban az esetben jogosult az Áfa tv. XIII. fejezete szerint eljárni, ha e jogállás választását az adóhatóságnak bejelentette. A választás tárgy naptári év végéig szól, azonban, ha az adóalany az alanyi adómentesség feltételeinek a továbbiakban is megfelel, akkor – ha választását az adóév végével nem változtatja meg – az alanyi adómentesség a következő adóévben is megilleti mindaddig, amíg a feltételeknek megfelel.

Ez azt jelenti, hogy ha például egy bt. alanyi adómentességet választott 2014. adóévre, és a feltételeknek 2014. év végén továbbra is megfelel, és a bt. nem kíván kilépni az alanyi adómentes státuszból, akkor nem szükséges újabb bejelentést tennie, mivel a bt. alanyi adómentessége az eredeti bejelentéssel – minden további külön bejelentés nélkül – 2015. adóévre is fennáll.

Az alanyi adómentesség bejelentésének szabályaira az Art. rendelkezéseit kell alkalmazni. Az Art. 22. § (1) bekezdés c) pontja szerint az általános forgalmi adó alanya az adóköteles tevékenysége megkezdésének bejelentésével egyidejűleg nyilatkozik arról, hogy alanyi adómentességet választ. A bejelentés az Art. vonatkozásában mindig a kezdő adóalanyra vonatkozik. (A már működő adóalany nem a bejelentés, hanem a változásbejelentés alább ismertetett szabályai szerint jár el.) Az Art. idézett szabálya alapján tehát amennyiben a tevékenységet kezdő adóalany alanyi adómentességet kíván alkalmazni, a tevékenység megkezdésével egyidejűleg – legyen az évközi vagy év eleji kezdés – köteles nyilatkozni erről a szándékáról. (Természetesen, ha a tevékenységet kezdő áfaalany nem kíván alanyi adómentességet választani, akkor az adóalanykénti bejelentkezéssel egyidejűleg nem választja ezt a különös adózási módot.)

Amennyiben már működő adóalanyról van szó, akkor alanyi adómentesség csupán az Art. változásbejelentésre vonatkozó szabályai szerint választható. Ez azt jelenti, hogy az adóalany év közben nem térhet át alanyi adómentességre, hanem – amennyiben az alanyi adómentesség feltételeinek megfelel – majd a következő adóévre vonatkozóan nyilatkozhat úgy, hogy alanyi adómentes kíván lenni. Ez utóbbi esetben az adóalanynak a nyilatkozatot az alanyi adómentesség alkalmazásának adóévét megelőző adóév utolsó napjáig – azaz december 31-éig – kell megtennie. Kivételt képeznek ezen szabály alól azok az evaalanyok, akik bármely ok miatt év közben kerülnek ki az evából, és lesznek áfaalanyok. Mivel az ő áfaalanyiságuk ez esetben az evából való évközi kikerüléssel keletkezik, ezért őket tevékenységet kezdő áfaalanyként kell kezelni az alanyi adómentesség szempontjából (is), így ez esetben lehetőség van az alanyi adómentesség évközi választására is.

1.2. Az alanyi adómentesség választásának feltételei

Az alanyi adómentesség első feltétele, hogy azt kizárólag belföldön letelepedett adóalany választhatja az Áfa tv. 187. § (1) bekezdése alapján. Ez azt jelenti, hogy azok az áfaalanyok, akik Magyarországon csupán regisztrációs adószámmal rendelkeznek, de Áfa tv. szerinti székhellyel, állandó telephellyel nem, alanyi adómentesség választására nem jogosultak. Emiatt például az a külföldi vásározó, aki magyarországi piacra jön át termékét értékesíteni, adószám kiváltására lesz kötelezett (hiszen belföldi teljesítési hellyel – ti. a magyarországi piacon – adja el a termékeit), ugyanakkor alanyi adómentesség választására nem lesz jogosult, mivel csupán regisztrált, nem pedig letelepedett adóalanynak minősül.

További feltétel az Áfa tv. 188. § (1) bekezdése értelmében, hogy alanyi adómentesség kizárólag abban az esetben választható, ha az adóalany belföldön teljesült összes termékértékesítése, szolgáltatásnyújtása fejében megtérített vagy megtérítendő ellenértéknek – forintban kifejezett és éves szinten göngyölített – összege

– sem a tárgy naptári évet megelőző naptári évben ténylegesen,

– sem a tárgy naptári évben ésszerűen várhatóan, illetőleg ténylegesen

nem haladja meg a 6 000 000 forintnak megfelelő értékhatárt.

Az Áfa tv. 188. § (1) bekezdése alapján a 6 000 000 forintos értékhatárba – fő szabályként – beletartozik az alanyi adómentes adóalany által eszközölt minden belföldi értékesítés ellenértéke. Azonban ezen fő szabály alól kivételeket állapít meg az Áfa tv. 188. § (3) bekezdése, amely szerint bizonyos ügyletek bevételét a 6 000 000 forintos értékhatár számításánál figyelmen kívül kell hagyni.

Az alábbi alpontokban áttekintjük azokat az ügyleteket, amelyeknek bevétele nem számít bele a 6 000 000 forintos értékhatárba.

a)

A tárgyi eszközök értékesítése. Az alanyi adómentes adóalany, ha tárgyi eszközét értékesíti, akkor annak ellenértékét a 6 000 000 forintos értékhatár vizsgálatakor figyelmen kívül kell hagyni. Például, ha egy alanyi adómentes fodrászati bt. eladja a fodrászüzletet 10 000 000 forintért, ezen értékesítés miatt nem kerül ki az alanyi adómentesség alkalmazásának lehetőségéből, hiszen ennek az ügyletnek mint tárgyi eszköznek az ellenértékét nem kell a 6 000 000 forintos értékhatár vizsgálatakor figyelembe venni.

b)

Az immateriális javak, egyéb vagyoni értékű jogok értékesítése

c)

Az új közlekedési eszköz Közösségbe történő adómentes értékesítése. Amennyiben egy alanyi adómentes adóalany más tagállamba a tulajdonában álló olyan, akár tárgyi eszköznek, akár készletnek minősülő

– szárazföldi közlekedési eszközt értékesít, amelynek beépített erőgépének hengerűrtartalma meghaladja a 48 cm³-t, vagy teljesítménye meghaladja a 7,2 kilowattot, feltéve, hogy az értékesítés teljesítésekor az első forgalomba helyezéstől számítva legfeljebb 6 hónap telt el, vagy az általa megtett távolságból legfeljebb 6000 kilométert tett meg; vagy

– vízi közlekedési eszközt értékesít, amelynek hosszúsága meghaladja a 7,5 métert – kivéve a nyílt tengeri forgalomban használt olyan járművet, amelyet kereskedelmi személyszállításra, egyéb kereskedelmi, ipari és halászati tevékenységre, valamint tengeri mentésre vagy segítségnyújtásra használnak, továbbá a partmenti halászati tevékenységre használt járművet is –, feltéve, hogy az értékesítés teljesítésekor az első forgalomba helyezéstől számítva legfeljebb 3 hónap telt el, vagy az általa hajózott órákból legfeljebb 100 órát hajózott; vagy

– légi közlekedési eszközt értékesít, amelynek teljes felszállási tömege meghaladja az 1550 kilogrammot – kivéve azt a járművet, amelyet kizárólag vagy túlnyomó részben nemzetközi légi kereskedelmi forgalomban részt vevő vállalkozás használ – feltéve, hogy az értékesítés teljesítésekor az első forgalomba helyezéstől számítva legfeljebb 3 hónap telt el, vagy az általa repült órákból legfeljebb 40 órát repült;

akkor ezen értékesítés bevétele nem számít bele a 6 000 000 forintos értékhatárba.

d)

Az olyan ingatlanértékesítések ellenértéke szintén nem számít bele a 6 000 000 forintos bevételi értékhatárba, amelyek tárgya új – azaz két évnél nem régebben használatba vett – ingatlan, vagy beépítés alatt álló ingatlan, vagy építési telek, függetlenül attól, hogy az adóalanynál ezen termékek tárgyi eszközként vannak nyilvántartva, avagy készletként. (Látható tehát, hogy ez utóbbi termékek értékesítése két jogcímen is kikerülhet az értékhatárba tartozás alól; ha egy itt felsorolt termék tárgyi eszköznek minősül, akkor az a) pont alá tartozóan, ha pedig készleten van, akkor pedig ezen d) pont alatti jogcím alapján.)

e)

Az Áfa tv. 85. §-a szerinti közérdekű adómentes tevékenységek ellenértéke, mint például a 85. § alá tartozó oktatás, egészségügyi szolgáltatás, szociális szolgáltatás stb. nem számítandó bele az alanyi adómentesség 6 000 000 forintos értékhatárába.

„Lapozz bele!” módban ezek az oldalak nem érhetőek el.

Kérjük, vásárolja meg a teljes elektronikus könyvet weboldalunkon.

This page is not available in preview mode.

Should you wish to access the complete text, please purchase the full version of this e-book at our webpage.